አገር አቀፍ የሠራተኞች ስፖርት የተቋጨባቸው ውድድሮች
ባለፉት ሁለት ሳምንታት በሠራተኛው መካከል ሲካሄድ የሰነበተው አገር አቀፍ የሠራተኞች ስፖርት ተጠናቋል። በተለያዩ ስፖርቶች የፍፃሜ ውድድሮች የተካሄዱ ሲሆን ቻምፒዮኖቹ ተለይተው ታውቀዋል። በዚህም መሰረት በሁለተኛ ዲቪዚዮን እግር ኳስ ውድድር ከመጀመሪያ አንስቶ ማራኪ ጨዋታ በመጫወት የተመልካቹን ቀልብ መግዛት የቻሉት የበበቃ ቡና ልማት፣ መተሃራ ስኳር ፋብሪካን በፍፃሜው ጨዋታ ሦስት ለአንድ በመርታት የዋንጫው ባለቤት መሆን ችለዋል። በደረጃው ጨዋታ ኦሞ ኩራዝ ብርሸለቆ እርሻ ልማትን ሁለት ለዜሮ በመርታት ሦስተኛ ሆኖ ጨርሷል። በአንደኛ ዲቪዚዮን እግር ኳስ ውድድር ሙገር ሲሚንቶ ፋብሪካ ወንጂ ስኳር ፋብሪካን አምስት ለአንድ በሆነ ሰፊ ውጤት በማሸነፍ የዋንጫ ባለቤት ሲሆን ኢትዮጵያ ፖስታ አገልግሎት ድርጅት ኢትዮ ፐርፕልና ወረቀት ፋብሪካን ሁለት ለአንድ አሸንፎ ሁለተኛ ሆኖ ማጠናቀቅ ችሏል። የኢትዮጵያ አየር መንገድ አንበሳ አውቶቡስ አገልግሎት ድርጅትን ሦስት ለአንድ በመርታት ሦስተኛ ደረጃን ይዟል። በሴቶች ቮሊቦል አንደኛ ዲቪዚዮን ውድድር አንበሳ ከተማ
አውቶቡስ ብሄራዊ አልኮል እና አረቄ ፋሪካን ሦስት ለአንድ አሸንፎ የዋንጫ ባለቤት ሲሆን መከላከያ ኮንስትራክሽን ድርጅት ሦስተኛ ደረጃ ይዞ ማጠናቀቁን የኢሠማኮ የስፖርት ክፍል ኃላፊ አቶ ዮሴፍ ካሳ ያደረሱን መረጃ ያመለክታል። በሁለተኛ ዲቪዚዮን የወንዶች ቮሊቦል ጨዋታ የፋፋ ምግብ አክሲዮን ማህበርና ፐብሊክ ሰርቪስ ትራንስፖርት ጨዋታ በተጫዋች ተገቢነት ጥያቄ መጨረሻ ላይ ውዝግብ ያስነሳ ሲሆን ፋፋ ምግብ ሦስት ለዜሮ በማሸነፍ የዋንጫ ባለቤት ሆኗል። በዋንጫ አሰጣጥ ስነስርዓቱ ላይ የፐብሊክ ሰርቪስ ትራንስፖርት ተጫዋቾች ተጋጣሚያቸው ተገቢ ያልሆነ ተጫዋች አሰልፏል በሚል ያነሱት ጥያቄ የውዝግቡ መነሻ ሲሆን አንዳንድ ተጫዋቾች ጥያቄውን ለማቅረብ የሄዱበት መንገድ ከስፖርታዊ ጨዋነት ያፈነገጠና ‹‹ስፖርት ለወዳጅነትና ለምርታማነት›› በሚል መርህ ከሚካሄደው የሠራተኛው ስፖርት የማይጠበቅ ነበር። ይህ ጉዳይ በኢሰማኮ የስፖርት ኮሚቴ እየታየ እንደሚገኝና በቅርቡ ጥፋተኛ ሆኖ በተገኘው አካል ላይ ቅጣት ሊያስከትል እንደሚችል አቶ ዮሴፍ አብራርተዋል። ያም ሆኖ ፐብሊክ ሰርቪስ ትራንስፖርት በውድድሩ ሁለተኛ ሆኖ ሲያጠናቅቅ አዲስ መድሀኒት ፋብሪካ በሦስተኛነት አጠናቋል። በወንዶቹ አንደኛ ዲቪዚዮን የቮሊቦል ጨዋታ ሙገር ስሚንቶ ብሄራዊ አልኮል እና አረቄ ፋብሪካን 3ለ1 በሆነ ውጤት አሸንፎ ዋንጫውን ወስዷል። በሴቶች ጠረጴዛ ቴኒስ ውድድር አንበሳ ከተማ አውቶቡስ ኢትዮ ቴሌኮምን 3ለ1 በመርታት ቻምፒዮን ሲሆን ብርሃንና ሰላም ማተሚያ ደርጅት ሦስተኛ ሆኖ አጠናቋል። በተመሳሳይ በአንደኛ ዲቪዚዮን የወንዶች ጠረጴዛ ቴኒስ ውድድር ብርሃንና ሠላም ማተሚያ ኢትዮ ኤሌክትሪክን 3ለ2 አሸንፎ ዋንጫውን አንስቷል። ሃረር ቢራ ፋብሪካ ውድድሩን በሦስተኛነት ጨርሷል። ኢትዮ ኤሌክትሪክ በሁለተኛ ዲቪዚዮን የጠረጴዛ ቴኒስ ውድድርም ለፍፃሜ ደርሶ በአዲስ አበባ ኢንተርናሽናል ሂልተን ሆቴል 3ለ2 ተረቷል። ብራና
ማተሚያ ቤት ሦስተኛ ደረጃ ይዞ ያጠናቀቀ የውድድሩ ተሳታፊ ነው። በወንዶች አትሌቲክስ ወንጂ ስኳር ፋብሪካ አጠቃላይ አሸናፊ ሲሆን በሴቶች ነፋስ ስልክ ሞሀ ለስላሳ መጠጦች ፋሪካ አሸናፊ ነው። የአገር አቀፍ ውድድሩ አጠቃላይ አሸናፊ አንበሳ የከተማ አውቶቡስ አገልግሎት ድርጅት መሆኑን አቶ ዮሴፍ ተናግረዋል። በሠራተኛው መካከል በሚደረገው ውድድር ከሁሉም ክልል የተውጣጡ የሠራተኛ ስፖርት ማህበራት ተሳታፊ መሆናቸውን የተናገሩት አቶ ዮሴፍ፣ ውድድሩ ሠራተኛው በስፖርቱ ጤንነቱ የተጠበቀ አምራች ዜጋ እንዲሆን ከማስቻል ባሻገር በአሁኑ ወቅት አንገብጋቢ ከሆነው የሰላም ጉዳይ ጋር በተያያዘ ‹‹ስፖርት ለሰላም፣ ለአንድነት፣ ለጤንነትና ለምርታማነት›› በሚል መርህ እየተካሄደ እንደሚገኝ ገልጸዋል። ከቅርብ ዓመታት ወዲህ በስፋት የተለያዩ ማህበራትን እያሳተፈ የሚገኘው ይህ ውድድር የመገናኛ ብዙሃን ትኩረትን እየሳበ ይገኛል። ይህም አዳዲስ ተሳታፊ ማህበራትን ወደ ውድድር ከመሳብ በዘለለ ቀድሞ ዝነኛ ተፎካካሪ የነበሩና ከቅርብ ዓመታት ወዲህ ከውድደሩ የራቁ ማህበራትን ወደ ውድድር እየመለሰ ይገኛል። ያም ሆኖ ለረጅም ዓመታ ጠንካራ ተፎካካሪ በመሆን በርካታ ሠራተኞችን እያሳተፉ የነበሩ እንደ ንግድ ባንክ ዓይነት ማህበራት ዘንድሮ ከውድድሩ መራቃቸውን ኃላፊው አስረድተዋል። ኢሠማኮ የሚካሄደው ዓመታዊ የስፖርት ውድድር ሦስት ዓይነት ገፅታን የተላበሰ ከፉክክርም በላይ በርካታ ዓላማዎችን የሰነቀ የስፖርት መድረክ መሆኑን የጠቆሙት አቶ ዮሴፍ፣ ረጅም ወራትን ሠራተኛው በስፖርት አማካኝነት አብሮነቱን የሚያጠናክርበትና ልምድ የሚለዋወጥበት የበጋ ወራት የስፖርት ውድድር የበርካታ ድርጅትና ተቋማት ሠራተኞችን ማዕከል ያደረገ የውድድር መድረክ ሲሆን፤ የሠራተኛውን ዓመታዊ በዓል ታኮ የሚካሄደው የሜይ ዴይ ውድድር ሌላኛው አካል ነው። ክረምት ወራት ላይ በውቡ የወንጂ ሁለገብ ስቴድየም የሚካሄደው አገር አቀፍ የሠራተኞች ውድድርም በድምቀቱና አገር አቀፍ ሠራተኞችን በአንድ ላይ ለሁለት ሳምንታት በትንሿ ከተማ ይዞ የሚከርም መሆኑን አስረድተዋል። ሦስቱም የውድድር ገፅታዎች ሠራተኛውን ከማቀራረብና ልምዱን እንዲለዋወጥ ዕድል ከመፍጠር ባሻገር በሠራተኛው መካከል ቤተሰባዊ ስሜት እንዲጎለብት ሚናቸው ቀላል እንዳልሆነም ተናግረዋል። ሠራተኛው በስፖርት ጤንነቱ የተጠበቀ ምርታማ ዜጋ እንዲሆን ከማስቻል በተጨማሪ ሦስቱ የስፖርት መድረኮች ሠራተኛው «የእኔ ነው» የሚለው የመዝናኛ አማራጩ ጭምር መሆናቸውንም ኃላፊው አስረድተዋል። በውድድሩ የሚካፈሉ በርካታ ድርጅትና ተቋማት በተለያዩ የስፖርት ዓይነቶች ሠራተኞቻቸው ያላቸውን ክህሎት አውጥተው በመጠቀም ለአገር ስፖርት ዕድገት የበኩላቸውን ድርሻ ከመወጣት አልፈው ምርትና አገልግሎታቸውን ለማስተዋወቅ መልካም አጋጣሚ እንዳገኙም ባለፉት ዓመታት ውድድሮች ለመታዘብ እንደተቻለ አክለዋል።አዲስ ዘመን  ሐምሌ 25/2011 